ኢትዮጵያና ግብጽ ግንኙነታቸውን ወደ ላቀ ደረጃ ለማድረስ እንደሚሰሩ ገለጹ
ኢትዮጵያና ግብጽ ያላቸውን ታሪካዊ ግንኙነት በሁሉም መስኮች ወደ ላቀ ደረጃ ለማድረስ እንደሚሰሩ መግለጻቸውን የውጭ ጉዳይ ሚኒስቴር አስታወቀ።የውጭ ጉዳይ ሚኒስትር ዶክተር ወርቅነህ ገበየሁ ከግብጹ አቻቸው ሳሚ ሽኩሪ ጋር ዛሬ አዲስ አበባ ውስጥ ተወያይተዋል።ሁለቱ አገሮች በተለይ በፖለቲካ፣ በኢኮኖሚና በማህበራዊ ጉዳዮች ላይ ምክክር ማድረጋቸውን ውይይቱን የተከታተሉት የሚኒስቴሩ ቃል አቀባይ አቶ መለስ ዓለም ገልጸዋል።የውጭ ጉዳይ ሚኒስትሩ ዶክተር ወርቅነህ ገበየሁ እንደተናገሩት፤ አገሮቹ በየወቅቱ የሚያደርጉት ውይይትና ምክክር በሁለቱ መንግስታት መካከል ያለው ወዳጅነትና የህዝብ ለህዝብ ግንኙነት በማጠናከር የመተማመን መንፈስ የሚያዳብር ነው።ይህም የአገሮቹን ታሪካዊ ወዳጅነት ለማጠናከርና ጥቅማቸውን በሚያስከብሩ ጉዳዮች ላይ መግባባት ላይ ለመድረስና ግንኙነታቸውን ወደ ላቀ ደረጃ ለማሸጋገር እንደሚያስችላቸው ነው የጠቆሙት።የሁለቱ አገሮች መንግስታት ግንኙነትን ለማጠናከር ወደፊት የጋራ ኮሚሽን ስብሰባ ለመጥራትም መስማማታቸው ተገልጿል።የግብጽ የውጭ ጉዳይ ሚኒስትር ሳሚ ሹክሪ በበኩላቸው፤ አገራቸው ከኢትዮጵያ ጋር ያላትን የሁለትዮሽ እና የባለብዙ ወገን ግንኙነት ለማጠናከር ትኩረት መስጠቷን  ተናግረዋል።ኢትዮጵያና ግብጽ በሁሉም መስኮች ግንኙነታቸውን ወደ ላቀ ደረጃ ለማድረስ በትብብር መስራት እንደሚገባቸው ነው ሚኒስትሩ የተናገሩት።ሁለቱ አገሮች በዓለም ሆነ በምስራቅ አፍሪካ ሰላም እንዲሰፍን በጋራ እንደሚሰሩ መግለጻቸውን ውይይቱን የተከታተሉ የውጭ ጉዳይ ሚኒስቴር ቃል አቀባዩ አቶ መለስ ገልጸዋል።በአሁኑ ወቅት ኢትዮጵያና ግብጽ በተባበሩት መንግስታት የጸጥታው ምክር ቤት ተለዋጭ አባል መሆናቸው ይታወቃል-(ኢዜአ) ።